กรณีศึกษา AyaThai บริษัททัวร์ที่ยังเติบโตได้
วิ่งมาราธอนที่ ปารีสดิสนีย์แลนด์ ออกกำลังขาเทรคกิ้ง เอเวอเรสต์ เบสแคมป์  หลายคนมีความใฝ่ฝันถึงประสบการณ์สุดพิเศษเหล่านี้  แต่การวางแผนไปเดินทางด้วยตัวเองก็น่าจะเป็นเรื่องยุ่งยากจนเกินไป  แต่อย่างไรก็ตาม มีบริษัทหนึ่งที่เข้ามาเติมเต็มความฝันให้กับนักเดินทางผู้มองหาความแปลกใหม่ และเรื่องนี้เป็นกรณีศึกษาให้กับเราได้อย่างดี  บริษัทนี้น่าสนใจอย่างไร ลงทุนแมนจะเล่าให้ฟัง
8 พ.ย. 2562

กรณีศึกษา AyaThai บริษัททัวร์ที่ยังเติบโตได้ / โดย ลงทุนแมน
วิ่งมาราธอนที่ ปารีสดิสนีย์แลนด์
ออกกำลังขาเทรคกิ้ง เอเวอเรสต์ เบสแคมป์
หลายคนมีความใฝ่ฝันถึงประสบการณ์สุดพิเศษเหล่านี้ 
แต่การวางแผนไปเดินทางด้วยตัวเองก็น่าจะเป็นเรื่องยุ่งยากจนเกินไป
แต่อย่างไรก็ตาม
มีบริษัทหนึ่งที่เข้ามาเติมเต็มความฝันให้กับนักเดินทางผู้มองหาความแปลกใหม่
และเรื่องนี้เป็นกรณีศึกษาให้กับเราได้อย่างดี
บริษัทนี้น่าสนใจอย่างไร ลงทุนแมนจะเล่าให้ฟัง
ในวันที่อุตสาหกรรมการท่องเที่ยวมีการแข่งขันที่สูงขึ้น
ทั้งจากเอเจนซีทัวร์ออนไลน์ สายการบินต้นทุนต่ำ
และการเข้ามาของบริษัทเทคโนโลยี ที่พร้อมจะ Disrupt ทำให้พฤติกรรมของนักท่องเที่ยวเปลี่ยนแปลงไป
หลายคนเลือกวางแผนท่องเที่ยวเอง จองโรงแรมที่พักด้วยตนเอง
เพราะต้องการลด “คนกลาง” ในการซื้อบริการ
เพื่อให้ได้ราคาบริการที่ถูกที่สุด
ส่งผลให้บริษัททัวร์หลายแห่ง ซึ่งอยู่ในฐานะ “คนกลาง” 
ต้องประสบปัญหาการเงินจนถึงขั้นต้องปิดกิจการ
สาเหตุสำคัญประการหนึ่ง ก็คือ การดำเนินธุรกิจในรูปแบบเดิมๆ
การที่บริษัททัวร์มีสาขาหลายแห่ง จากเดิมเพื่ออำนวยความสะดวกให้ลูกค้าสามารถติดต่อซื้อทัวร์ได้ แต่เมื่อพฤติกรรมผู้บริโภคเปลี่ยนไป สาขาเหล่านี้คือต้นทุนของบริษัทที่ต้องแบกรับ
อีกสาเหตุหนึ่งก็คือ พฤติกรรมนักท่องเที่ยวที่เปลี่ยนแปลงไป
นักท่องเที่ยวนิยมเดินทางไปด้วยตัวเองเองมากขึ้น สามารถกำหนดรูปแบบท่องเที่ยวได้ด้วยตัวเอง ดื่มด่ำกับธรรมชาติและวัฒนธรรม หลีกเลี่ยงการท่องเที่ยวแบบ ชะโงกทัวร์ จากการเดินทางไปกับบริษัททัวร์
แล้วบริษัททัวร์ในประเทศไทย 
จะสามารถอยู่รอดได้อย่างไรจากการเปลี่ยนแปลงเหล่านี้?
บริษัท อยาไทย ทราเวล (AyaThai Travel) เป็นหนึ่งในกรณีศึกษาที่น่าสนใจ
อยาไทย เป็นบริษัททัวร์ไทย ที่เปลี่ยนรูปแบบจากบริษัททัวร์แบบเดิมๆ
โดยเน้นโมเดลธุรกิจในรูปแบบแฟรนไชส์ และมีเครือข่ายบริษัททัวร์ทั้งในประเทศไทย อังกฤษ และสหรัฐอเมริกา ทำให้ลดการผ่าน “คนกลาง” และลดค่าใช้จ่ายในการท่องเที่ยวได้
จากปกติ หากลูกค้าซื้อทัวร์ในประเทศไทยเพื่อไปเที่ยวสหรัฐอเมริกา 
บริษัททัวร์ในประเทศไทยจะไปซื้อทัวร์จากสหรัฐอเมริกาอีกที ทำให้ต้องเสียค่าใช้จ่าย 2 ต่อ
มาตอนนี้บริษัทจะเสียค่าใช้จ่ายต่อเดียว
รวมถึงการเน้นรูปแบบการท่องเที่ยวเป็น “ทัวร์แบบพรีเมียม”
โดยสร้างการท่องเที่ยวที่เน้นประสบการณ์แปลกใหม่ ที่น่าประทับใจ
อยาไทย มีจุดเด่นที่แตกต่างคือ
การโฟกัสไปที่ความต้องการของลูกค้าเป็นหลัก
เน้นที่การเสริมสร้างประสบการณ์และการบริการที่น่าจดจำ
อยาไทยแบ่งลูกค้าเป็นสองกลุ่มใหญ่
กลุ่มแรกคือ กลุ่มลูกค้าประเภทองค์กรหรือบริษัท ซึ่งส่วนใหญ่ก็จะอยู่ในรูปแบบ Exclusive Trip เช่น ทริปขอบคุณลูกค้า ทริปสื่อ หรือทริปดูงานต่างประเทศ โดยการจัดทริปแต่ละครั้ง จะศึกษาความต้องการและจุดมุ่งหมายขององค์กรนั้นๆ เพื่อทำความเข้าใจและวิเคราะห์สไตล์ของแต่ละองค์กร และนำมาสร้างเป็นทริปที่ตอบโจทย์ลูกค้าให้มากที่สุด
และกลุ่มที่สองคือ กลุ่มลูกค้าทั่วไป
ซึ่งสร้างทริปจากข้อมูลที่มีมากมายในยุคนี้ว่า คนให้ความสนใจและต้องการอะไร เพื่อปรับรูปแบบทัวร์ให้เหมาะกับความต้องการของผู้บริโภคแต่ละกลุ่มที่ต่างกันและเปลี่ยนแปลงอยู่ตลอดเวลา
โดยเน้นให้ทัวร์มีความแปลกใหม่ ตอบโจทย์ผู้บริโภคคนไทย มีความสะดวกสบาย เพื่อสร้างประสบการณ์ที่ไม่ธรรมดา แบบที่ไม่สามารถหาได้หรือเกิดขึ้นได้ยาก หากเป็นการวางแผนท่องเที่ยวด้วยตัวเองเพียงลำพัง
เช่น ทริปวิ่งมาราธอนที่ปารีสดิสนีย์แลนด์ ที่ให้นักท่องเที่ยวได้แต่งชุดแฟนซีย้อนวัยเด็ก วิ่งผ่านดินแดนแห่งเทพนิยาย
ทริปเทรคกิ้งขึ้น Everest Basecamp สำหรับผู้ที่ตามหาประสบการณ์แบบครั้งหนึ่งในชีวิต แต่ไม่ต้องการความลำบากมาก
แล้วรายได้ของอยาไทย เป็นอย่างไร?
รายได้และกำไร ของบริษัท อยาไทย ทราเวล จำกัด
ปี 2559 รายได้  52.4  ล้านบาท กำไร 3.6 ล้านบาท
ปี 2560 รายได้  97.7  ล้านบาท กำไร 7.0 ล้านบาท
ปี 2561 รายได้ 103.1 ล้านบาท กำไร 7.2 ล้านบาท
จะเห็นได้ว่า บริษัททัวร์แห่งนี้มีรายได้และกำไรเติบโต
สวนทางกับบริษัททัวร์อีกหลายแห่งที่ต้องปิดตัวไป จากการเปลี่ยนแปลงของผู้บริโภค
บริษัทแห่งนี้จึงเป็นกรณีศึกษาที่น่าสนใจ 
ในขณะที่หลายคนเลือกลดราคาสินค้าหรือบริการของตัวเองให้ต่ำ เพื่อสู้กับการแข่งขันทางการตลาดที่ดูจะเพิ่มมากขึ้นตลอดเวลา จนอาจลืมนึกถึงความต้องการที่แท้จริงของลูกค้า
ถ้าเรารู้จักนำเทคโนโลยีมาช่วยในการออกแบบบริการให้ตรงตามความต้องการ นอกจากจะสร้างความประทับใจให้กับลูกค้าได้แล้ว ยังจะช่วยให้เป็นที่จดจำ และเพิ่มโอกาสที่ลูกค้าจะกลับมาหาเราได้ด้วย
ในทุกวิกฤติ ย่อมมีโอกาสซ่อนอยู่เสมอ
หากเราเรียนรู้ และปรับตัวให้ทันกับการเปลี่ยนแปลง
วันที่คนอื่นต้องเผชิญหน้ากับวิกฤติที่แสนสาหัส
จริงๆ แล้ว นั่นคือโอกาสสำหรับเรา..
----------------------
Blockdit โซเชียลมีเดีย รูปแบบใหม่
----------------------
References
-
 
-
-